บสย.ชงคลังแก้กฎหมายเปิดทางให้ค้ำลูกหนี้ลีสซิ่ง
บสย.เสนอคลังแก้กฎหมาย เปิดทางค้ำลูกหนี้ลีสซิ่ง แฟกเตอริ่ง
5 พ.ย. 2557

บสย.เสนอคลังแก้กฎหมาย เปิดทางค้ำลูกหนี้ลีสซิ่ง แฟกเตอริ่ง 
นายวัลลภ เตชะไพบูลย์ กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า เมื่อปลายเดือน ต.ค.ที่ผ่านมา บสย.ได้หารือกระทรวงการคลังเรื่องการแก้ไข พ.ร.บ.ประกันสินเชื่อ เพื่อขยายขอบเขตการค้ำประกันของ บสย. ให้ครอบคลุมถึงผู้ให้บริการ ได้แก่ กลุ่มนันแบงก์ กลุ่มลีสซิ่ง ที่มีสมาชิก 32 บริษัทในสมาคมธุรกิจเช่าซื้อไทย รวมทั้งกลุ่มที่ซื้อขายลูกหนี้ทางการค้า หรือแฟกเตอริ่ง เบื้องต้นประเมินว่าจะเข้าถึงผู้ประกอบการเอสเอ็มอีที่ใช้สภาพคล่องผ่านกลุ่มดังกล่าวได้อีกไม่น้อยกว่า 2 ล้านราย 
ทั้งนี้ หากกระทรวงการคลังเห็นชอบร่างแก้ไขกฎหมาย ก็จะเสนอสภานิติบัญญัติแห่งชาติ (สนช.) ช่วงปี 2558 
อย่างไรก็ตาม กระทรวงการคลังเป็นห่วงว่าอาจจะเกิดหนี้เสียได้ หากลูกหนี้กู้เงินแล้วเอาไปใช้ส่วนตัว ไม่ได้นำมาใช้เป็นทุนในการหมุนเวียนธุรกิจจริง ซึ่ง บสย.ชี้แจงว่า ผู้ให้บริการคือนันแบงก์ หรือลีสซิ่ง จะต้องตรวจสอบสถานะลูกหนี้ก่อน โดยลูกหนี้ต้องมีเอกสารประกอบการขอสินเชื่อ เช่น บัญชีการค้า สัญญาเช่าร้าน ฯลฯ เพื่อยืนยันว่าทำการค้าจริง ขณะที่ บสย.จะสุ่มตรวจข้อมูล หากพบว่าผู้ให้บริการปล่อยสินเชื่อผิดประเภท ลูกหนี้ไม่ได้นำไปใช้ทำการค้าจริง บสย.จะไม่จ่ายเงินชดเชยให้ผู้บริการ เพราะทำผิดเงื่อนไข